戴复古
章泉二老歌
在昔商山传四皓，又闻香山图九老。
异乡异姓适同时，争如章泉一家兄弟登耆颐。
章泉之上两山下，有地可宫田可稼。
伯也早休官，季也相约归林泉。
名动京口耕谷口，山中有诗天下传。
一生得闲兼得寿，皓首庞眉世稀有。
竹隐先生八十三，定庵居士七十九。
客从远方来，亦是六十叟。
手把一枝梅，奉劝两翁酒。
问公何以致遐龄，请翁细说吾细听。
不烧丹，不学仙。
五行有常数，天所禀赋焉。
人生一气统四体，众人斩丧吾能全。
要知养生无他术，日多吃饭夜独眠。
承翁见教谢翁去，两翁殷勤留我住，
是夜醉眠苔竹轩。梦见山灵向我言，
翁之所说皆不然。两翁盛德合乎天，
天与遐龄五百年。